На основу члана 46. став 1. Закона о планирању и изградњи ("Службени гласник РС", бр. 72/09, 81/09-исправка, 64/10-УС, 24/11, 121/12, 42/13-УС, 50/13-УС, 98/13-УС, 132/14 и 145/14) и члана 37. став 1. тачка 5. Статута општине Инђија - пречишћен текст („Службени лист општине Инђија“, бр 9/2013), Скупштина општине Инђија, на седници одржаној 25.априла 2018. године, донела је

**ОДЛУКУ**

**О ИЗРАДИ ПЛАНА ДЕТАЉНЕ РЕГУЛАЦИЈЕ**

**СПОРТСКЕ ХАЛЕ СА ПРАТЕЋИМ САДРЖАЈИМА**

**У НАСЕЉУ БЕШКА**

Члан 1.

Приступа се изради Плана детаљне регулације спортске хале са пратећим садржајима у насељу Бешка (у даљем тексту: План).

Члан 2.

Овом одлуком утврђује се оквирна граница обухвата Плана детаљне регулације спортске хале са пратећим садржајима у насељу Бешка, а коначна граница обухвата Плана ће се дефинисати Нацртом плана.

Оквирном границом обухвата Плана обухваћене су следеће катастарске парцеле: 6/1, 6/2, 10, 11, 12, 13, 14/1, 14/2, 14/3, 17/1, 17/2, 18 и 255.

Предметна локација се налази у катастарској општини Бешка.

Укупна површина подручја обухваћеног границом обухвата Плана износи око 1,19 hа.

Графички приказ границе обухвата планског подручја је саставни део ове Одлуке.

Члан 3.

Услови и смернице од значаја за израду Плана дати су планом вишег реда – Планом генералне регулације насеља Бешка („Службени лист општине Инђија“, број 23/17).

За потребе израде Плана прибавиће се адекватни подаци и подлоге од надлежног РГЗ-а, Службе за катастар непокретности Инђија, као и катастарско-топографски план у размери 1:1000.

Члан 4.

Принципи планирања, коришћења и уређења простора заснивају се на принципима одрживог развоја кроз интегрални приступ планирању, рационално коришћење земљишта уз обезбеђење учешћа јавности у планирању и обликовању простора, усаглашености са прописима и стандардима из области планирања и уређења простора, као и заштите животне средине.

Члан 5.

Визија и циљ израде Плана је стварање планског основа за унапређење постојећих и изградњу нових садржаја на предметном простору, обезбеђивање капацитета инфраструктуре за изградњу спортске хале, као и дефинисање земљишта јавне намене, као и очување и побољшање услова животне средине.

Члан 6.

Концептуални оквир и основне намене простора чине: спортско-рекреативне површине (спортска хала са пратећим садржајима) и саобраћајне површине.

Члан 7.

Ефективан рок за израду Нацрта Плана је 90 (деведесет) радних дана, од дана достављања Обрађивачу Извештаја о обављеном раном јавном увиду, достављања адекватног катастарског плана са ажурним стањем на терену, као и услова за уређење простора од органа, организација и предузећа који су Законом овлашћени да их утврђују.

Члан 8.

Средства за израду Плана обезбеђује општина Инђија.

Оквирна процена финансијских средстава за израду Плана детаљне регулације спортске хале са пратећим садржајима у насељу Бешка је 462.000 динара.

Члан 9.

Обрађивач Плана је Јавно предузеће за просторно и урбанистичко планирање и пројектовање „Завод за урбанизам Војводине“ Нови Сад, Железничка број 6/III.

Члан 10.

После доношења ове Одлуке, носилац израде Плана - Одељење за урбанизам, комунално-стамбене послове и заштиту животне средине Општинске управе општине Инђија организоваће упознавање јавности са општим циљевима и сврхом израде Плана, решењима развоја предметног подручја, као и ефектима планирања, у поступку оглашавања раног јавног увида.

Рани јавни увид оглашава се седам дана пре отпочињања увида, у средствима јавног информисања и у електронском облику на интернет страници јединице локалне самоуправе и на интернет страници доносиоца плана и траје 15 дана од дана објављивања.

Члан 11.

Пре подношења органу надлежном за његово доношење, План подлеже стручној контроли и излаже се на јавни увид.

Излагање Плана на јавни увид оглашава се у дневном листу и локалном листу и траје 30 дана од дана оглашавања, када ће се објавити подаци о времену и месту излагања Плана на јавни увид, о начину на који заинтересована правна и физичка лица могу доставити примедбе на план, као и друге информације које су од значаја за јавни увид.

Члан 12.

Саставни део ове Одлуке је Решење о неприступању изради стратешке процене утицаја Плана детаљне регулације спортске хале са пратећим садржајима у насељу Бешка на животну средину, које је донело Одељење за урбанизам, комунално-стамбене послове и заштиту животне средине Општинскe управе општине Инђија, број 35-36/2018-IV-02 од 01.03.2018. године.

Члан 13.

План детаљне регулације спортске хале са пратећим садржајима у насељу Бешка сачиниће се у 4 (четири) примерака у аналогном и 4 (четири) примерака у дигиталном облику, од чега ће по један примерак потписаног Плана у аналогном облику и по један примерак плана у дигиталном облику чувати у својој архиви Обрађивач, а преостали примерци ће се чувати у органима Општине.

Члан 14.

Ова Одлука ступа на снагу осмог дана од дана објављивања у „Службеном листу општине Инђија“.

СКУПШТИНА ОПШТИНЕ ИНЂИЈА

Број:35-160/2018-I Председник,

Дана:25.априла 2018.године

Инђија Милан Предојевић